khistorydata/jeongjo-sjw-relations huggingface dataset:
정조 2년
戊戌十二月二十七日。記事官姜彙鈺。刑曹以鑄錢所受價未納商譯及丙申以後東萊任譯嚴治事。旣承下敎。而韓弘祚段。以畢納之意納招。玄啓根卞世謙等段。俱已遲晩。受價商譯李景翰劉道弘及丙申以後任譯朴道淳鄭思鈺玄商禎等段。時在東萊。待其捉來。一體擧行。何如。啓下。傳曰。任譯等段。當初囚禁。出於懲勵之意是隱則。其在重刑獄之道。固當推問後加刑。而觀此啓目。任譯已受刑矣。以渠輩朝令之下。慢不奉行之罪。一次刑訊。固不足以小贖。而不捧供而直爲加刑。似是錯了。是乃旣已施刑。任譯等段放送。至於受價倭譯韓弘祚段。旣施一次刑。又以準納納招云。姑勿加刑待準納照律定配爲旀。今聞秋判所奏。金大昌金宗孝之嚴飭之下。延拖到今。終不畢納是如可。不先不後。始於今朝畢納者。究厥情跡。極爲巧惡。亦爲定配爲良如敎。
정조 2년
刑曹啓目。罪人崔孝參等。旣已遲晩。崔漢杓李思敏段。隱諱不服。更加嚴刑。期於取服。何如。啓。傳曰。觀此供辭。其中李思敏稱名人。以次月會計計士。非但潛自受賂。從以故爲延拖之情節。旣已綻露是隱則。實爲首犯。照律定配爲旀。其他計士段。旣施一次之刑。足可懲勵。分揀放送爲良如敎。
정조 2년
刑曹啓目。左右捕廳移文。據胡亂付榜承款罪人印殷圭。嚴刑定配。印殷復。嚴刑取服。何如。啓。傳曰。端緖雖未究得。始吐終吞。極涉殊常。除尋常。更加嚴刑。期於得情爲良如敎。
정조 2년
戊戌十二月二十七日辰時。上御誠正閣。都承旨入侍時。行都承旨洪國榮。記事官鄭東浚金勉柱李信祜。以次進伏訖。國榮曰。夜間聖體。若何。上曰。一樣矣。上曰。慈宮患候。尙無減節。而終不下復膳之敎。故予亦從傍屢請。則慈宮。以少伸哀毁之情者。卽寓於不復常膳一事爲敎。而終不許之。悶迫不可言。國榮曰。誠爲悶迫矣。上命退。承史以次退出。
정조 2년
行都承旨洪國榮宿衛所直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐。同副承旨柳義養坐直。注書一員未差鄭東浚藥院直。假注書徐龍輔仕直。事變假注書朴奎淳仕。
정조 2년
藥房。口傳啓曰。昨承惠慶宮下答。雖有更觀前頭之敎。目下滋補。一時爲急。觀進之道。不可遲待。今方不避煩瀆。冒死申請于惠慶宮。惶恐。敢啓。答曰。知道。
정조 2년
惠慶宮。藥房口傳達曰。昨承下答。讀至不欲貽主上念慮之敎。聚首感泣。竊庶幾回聽爲望。末又以當觀前頭氣力爲敎。則區區下情。還不勝抑鬱之至。慈宮。若以聖上之心爲心。則唯當體聖上日夕之憂。從聖上懇切之請。而固守疏節。一向牢拒。烏在乎不貽主上念慮之意乎。胃氣受損之害。有非一時外傷之比。潛消暗鑠於不知不覺之中。及其症情一見之後。雖欲療治。亦不可得矣。向來嘔氣之發。已是胃敗之兆。卽今薑桂之補。亦云晩矣。又何前頭之遲待乎。焦迫之極。又犯瀆撓之罪。伏乞更加深思。亟許所請。以寬聖念。以副顒祝。千萬幸甚。惶恐敢達。以諺書答曰。當此時。私情之罔極。尤不可堪耐。雖粥飮。亦無强進之意。常膳何忍進之。而大殿過費念慮。屢巡爲請。當從近進之矣。
정조 2년
蔡弘履啓曰。卽者副校理洪明浩。以其親病。陳疏徑出。原疏纔已捧入矣。所當直捧禁推傳旨。而此與無端有異。推考警責。何如。傳曰。允。
정조 2년
傳于蔡弘履曰。禮曹判書入侍。
정조 2년
傳于柳義養曰。每命照律。輒事逡巡。其在道理。極爲寒心。判義禁洪樂性遞差。其令次堂。照律以草記爲之。待批下。卽爲擧行事分付。
정조 2년
以應敎沈豊之。副應敎鄭志儉。校理金憙李度默。副校理沈念祖等。牌不進罷職傳旨。傳于蔡弘履曰。只推。更爲牌招。
정조 2년
傳于李鎭衡曰。夜已深矣。終不膺命。違牌政官。竝從重推考。更爲牌招。
정조 2년
戊戌十二月二十八日。兼春秋朴行淳。義禁府啓目。戶曹郞廳尹遠東等。刑推得情。何如。啓。傳曰。旣罷其職。又經置對。襲謬不審之罪。足可懲勵兺不喩。見今歲除隔日。一竝放送爲良如敎。
정조 2년
戊戌十二月二十八日辰時。上御誠正閣。都承旨入侍時。行都承旨洪國榮。記事官鄭東浚金勉柱李信祜。以次進伏訖。國榮曰。夜間聖體候。若何。上曰。一樣矣。上曰。復膳之請。終不許從。誠爲悶迫矣。國榮曰。臣等昨於藥房。以復膳之意。再次啓達。而尙未蒙許。誠爲伏悶矣。上曰。目前雖無形顯之症候。而元氣漸下於不知之中。伏悶不可言。仍命退。承史以次退出。
정조 2년
行都承旨洪國榮宿衛所直。行左承旨鄭民始坐直。行右承旨李鎭衡坐。左副承旨蔡弘履坐。右副承旨徐有防坐。同副承旨柳義養坐直。注書一員未差鄭東浚藥院直。假注書徐龍輔仕直。事變假注書朴思默仕。
정조 2년
大殿王大妃殿惠慶宮中宮殿淑昌宮。政院玉堂除夕單子問安。答曰。知道。
정조 2년
大殿王大妃殿惠慶宮中宮殿。朝廷二品以上六曹堂上除夕單子問安。答曰。知道。
정조 2년
大殿王大妃殿惠慶宮中宮殿淑昌宮。藥房除夕口傳問安。答曰。知道。
정조 2년
傳于李鎭衡曰。儒賢入侍。
정조 2년
徐有防啓曰。戶曹判書金華鎭。昨違召命。今日又不出肅。卽爲牌招察任。何如。傳曰。允。
정조 2년
柳義養。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 2년
蔡弘履。以禮曹言啓曰。來己亥年正朝。王大妃殿中宮殿陳賀時。儀註。直爲書入各殿之意。敢啓。傳曰。知道。
정조 2년
柳義養。以義禁府言啓曰。已捧供者。除議處照律事。命下矣。時囚罪人李獻祜林仁浩李羲文黄栒等段。傳旨內。頒祿事體甚重。而昨年以後。頒祿會計。使之査準。則自丁酉十二月。至戊戌九月。其所濫下之數。米爲二千三百餘石。太爲一千二百餘石之多。此實前所未有之事。不能發覺於頒祿之際。致有此數千石米太見失之事。身爲倉官其不謹典守。至於此甚。自有當律。一竝拿問處之罪。取考律文。則大明律錢糧互相覺察條有曰。凡倉庫官吏庫子。皆得互相覺察。若侵欺盜用係官錢糧。已出倉庫。而失覺察者。杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖云矣。李獻祜林仁浩李羲文黄栒等。各杖一百。收贖。告身盡行追奪。放送。李廷爀段。慶尙監司李在簡狀啓內。莫重還上。不爲準捧。次次反作。以致虛錄之數。至於二千五百九十石零之多。極爲可駭。不但反作之夥然。那移還穀。立本取剩。合爲一千七百九十兩。統營穀立本餘錢四百兩。除出犯用罪。取考律文。則續大典倉庫條。有曰。虛錄反作守令。徒三年定配。又五年禁錮。雜令條有曰。官庫錢穀。京外官料理爲名那移防納者。依那移出納律論。大明律那移出納條有曰。凡各衙門收支錢糧等物。若監臨主守。不正收。正支。那移出納。還充官用者竝計贜準。監守自盜論罪。止杖一百流三千里。名例有曰。二罪俱發。以重者論。大典推斷條有曰。犯私罪。杖一百以上之罪。決杖。告身盡行追奪。先朝受敎內。王府決杖者。代以金贖矣。李廷爀。從重論杖一百收贖。告身盡行追奪。慶尙道泗川縣。流三千里定配。而發遣府書吏。押送配所。金必澤段。慶尙監司李在簡狀啓內。莫重還上。不爲準捧。次次反作以致虛錄之數。至於一千四百餘石之多。極爲可駭罪。取考律文。則續大典倉庫條有曰。虛錄反作守令。徒三年定配。又五年禁錮。大典推斷條有曰。犯私罪杖一百以上之罪。告身盡行追奪云矣。金必澤。告身盡行追奪。又五年禁錮。全羅道靈巖郡永保驛。徒三年定配。而發遣府羅將。押送配所。全光天段。江原監司李亨逵狀啓內。定配罪人張光來。再逃後。初不措辭報營。一味掩置罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贜外。笞杖竝收贖云矣。全光天。杖八十收贖。奪告身三等放送。而權拭鄭東藎原情公事。未及啓下。鄭東藎則且有令該道詳査啓聞之命。不得一體擧行之意。敢啓。傳曰。知道。有功議者。各減一等。
정조 2년
又以義禁府言啓曰。時囚罪人李獻祜林仁浩李羲文黃栒等。杖一百收贖。告身盡行追奪。全光天杖八十收續。奪告身三等。金必澤告身盡行追奪。又五年禁錮。全羅道靈巖郡永保驛。徒三年定配。李廷爀杖一百收贖。告身盡行追奪。慶尙道泗川縣流三千里定配事。草記批旨內。有功議者。各減一等事。啓下矣。李獻祜六代祖士祥。林仁浩五代祖㥠。靖社原從功臣。李羲文八代祖增。靖難功臣云。各功減一等。杖九十收贖。奪告身四等。全光天祖爾樟。掦武原從功臣云。功減一等。杖七十收贖。奪告身二等。金必澤十五代祖定卿。開國功臣云。功減一等。告身盡行追奪。又五年禁錮。靈巖郡永保驛。徒二年半定配。李廷爀七代祖憲國。扈聖功臣云。功減一等。杖一百收贖。告身盡行追奪。慶尙道泗川縣東溪驛徒三年定配。而黃栒。無功議云矣。敢啓。傳曰。知道。
정조 3년
行都承旨洪國榮藥院直。行左承旨鄭民始坐。行右承旨李鎭衡坐。左副承旨蔡弘履坐直。右副承旨徐有防坐直。同副承旨柳義養坐。注書鄭東浚藥院直一員未差。假注書徐龍輔仕直。事變假注書朴思默仕。
정조 3년
上在昌德宮。停常參經筵。
정조 3년
大殿王大妃殿惠慶宮中宮殿淑昌宮。政院玉堂單子問安。答曰。知道。
정조 3년
正言李殷模啓曰。臣誠信不足見孚。言議不足取重。不合於是職。臣固自知。事在目下。所關非細。不審犯者之爲誰。果有一言之妄發矣。相臣之輕視臣言。全事掩諱。已足爲淸朝之羞。而僚列之不諒臣心。謂之凌蔑者。無乃過乎。噫烟茶雖係微物。斤數至於百。則如此饋遺。前所未聞。適然之現捉如許。則安知其他物之稱是者又幾何耶。當初之苟囑該堂。號令廛人。拔去法府現捉之物。可見其不有國法。惟貨是貴。而猶屬簠簋不飾者之例態。固不足深責。而臣言雖不可畏。職乃臺閣。彼相雖不自重。位是具瞻。事端旣發。則固當屛出胥命。引罪首實。而乃反恬不知愧。悍然無動。過了二宿。强投一箚。全無恧縮自訟之意。滿帶譏慢。不平之氣。自爲之事。諉之不知。已査之案。請以更究。其誰欺乎。臣言雖多。謂不足取信。則試以相臣之箚。法府之啓。反覆參互。自可立見。駄來進封之說。朴漢旣已丁寧納供。則猶不敢全然諱之。乃以夤緣往來。藉臣爲說等語。隱然歸之於若有苗脈。實則不知之科。其誠欲巧而反拙矣。若使彼相。眞箇不知。則圖囑該堂。號令廛人。果何人也。縱門孼而偵探。招胥吏而囁嚅。又何事也。朴漢是遐鄕馬卒之賤。則渠安敢以大臣所不知之事。僞傳。分付。而該堂亦何可輕聽其言。還推廛人。顚倒出給乎。假令朴漢。如欲藉重而圖脫。則雖謂之某宅貿來。可也。何必某宅進封乎。相臣則曰。朴漢賣己。臣則以爲。相臣反賣朴漢也。至若甚於解殺之語。尤不滿一哂。解不以殺人名。人必無謂解殺人者。彼大臣未嘗以受此等厚饋。名於世。慈山馬卒。寧敢藉以相臣乎。噫。搢紳之間。廉防爲大。人臣之義。無隱爲重。而身爲大臣。甘心冒犯。力抗公議。其何以張四維而飭百僚乎。況此大臣貪財好貨。卽通國之所知。如畿郡全境之田。嶺邑逐年之木。不一而足。臣初非欲彈相臣始末。而猶且置之。則今反言旣見輕。心未見諒。臺風之不古。朝綱之不尊。莫不由臣而然矣。以此以彼。其何敢一刻晏然於臺次乎。請命遞斥臣職。答曰。勿辭。退待物論。
정조 3년
傳于洪國榮曰。都承旨入侍。
정조 3년
蔡弘履以禮曹言啓曰。太廟歲首展謁吉日。以何間推擇乎。敢稟。傳曰。從近擇入。
정조 3년
又以禮曹言啓曰。以太廟歲首展謁吉日推擇事草記。從近擇入事。命下矣。令日官推擇。則今正月初三日爲吉云。以此日定行乎。敢稟。傳曰。知道。
정조 3년
又以禮曹言啓曰。太廟歲首展謁日。一體展謁於永禧殿。而酌獻禮之年。歲首展謁。只行於太廟事。曾已下敎矣。今年卽永禧殿酌獻禮年次。今番太廟展謁時。永禧殿展謁之禮。不爲磨鍊之意。敢啓。傳曰。知道。
정조 3년
又以禮曹言啓曰。以景慕宮歲首展拜取稟草記。太廟展謁日。同爲事。命下矣。依聖敎。景慕宮展拜吉日。以太廟展謁日。同爲擧行之意。敢啓。傳曰。知道。
정조 3년
又以禮曹言啓曰。景慕宮展拜。每於孟春孟秋取稟事。定式矣。今春展拜吉日。以何間推擇乎。敢稟。傳曰。當同爲矣。
정조 3년
鄭民始啓曰。明日新舊番軍兵親臨歲首犒饋時處所。以何處爲之乎。敢稟。傳曰。春塘臺爲之。
정조 3년
以備忘記。傳于蔡弘履曰。日昨前戶判處分。卽以度支事。而以多年嘗饍之臣。舊歲新年。出罷不在朝。予亦思念。況在下者之耿結乎。本罪與不發覺之郞僚有異。且與續大典逋欠自首守令勿論罪之律。亦似逕庭。而至於初旣不審。晩始摘發。難免重責。則在朝家明賞罰之意。宜自判堂始。故有此處分矣。然歲已翻矣。況藥院重任乎。前判書具允鈺敍用。藥房提調仍任。其令牌招。
정조 3년
傳于徐有防曰。右副承旨入侍。
정조 3년
徐有防啓曰。藥房提調具允鈺。時無職名。令該曹口傳付軍職。何如。傳曰。允。
정조 3년
兵曹口傳政事。副司直具允鈺。
정조 3년
蔡弘履啓曰。正朝望闕禮。依例爲之意。敢啓。傳曰。知道。
정조 3년
徐有防啓曰。卽者議政府錄事來言。右議政鄭弘淳。卽因正言李殷模避辭。情跡萬萬震懍。不敢偃處城闉。今方逬出城外。仍納命召。何以爲之。敢稟。傳曰。勿待命事傳諭。仍傳命召。
정조 3년
徐有防。以兵曹言啓曰。信漢符各處分給別單中。有增減處更爲修正以入之意。敢啓。傳曰。知道。
정조 3년
鄭民始。以兵曹言啓曰。今正月初三日宗廟景慕宮擧動時。本曹補把京畿驛馬十五匹依例入把之意。分付本道。何如。傳曰。允。
정조 3년
己亥正月初一日辰時。上御誠正閣。右副承旨入侍時。右副承旨徐有防。記事官鄭東浚金勉柱李信祜。以次進伏訖。上命書傳敎曰。春者生物之始。仁者爲治之本。古昔聖王。每當履元開泰之時。益切仁民愛物之意。甚盛節也。惟予寡人。非敢曰憫恤我元元。懷保我元元。克盡憂民之方。而至若時雨時暘之或愆。冬寒夏暑之曰咨。耿耿一念。實未嘗暫弛于中。矧玆三陽初回。萬物載新。而嗟。我小民。春窮轉甚。活計索然。從而催科竝起。疾苦多端。以言乎田賦。則雖曰惟正之供。盎粟之儲。已盡於冬糴。來牟之利。未收於春畝。而徵督未已。菙楚相繼。興言及此。玉食靡甘。凡我長吏。果能體予此心而軫念之歟。以言乎身布。則雖是夫里之制。大東小東。杼軸其空。黃口白骨。簽括相續。甚至冬暖而呼寒。手織而無衣。而縣吏催呼。程限莫諭。興言及此。錦衣何安。凡我長吏。亦能體予此心而顧恤之歟。倉糴爲民而設。而穀簿虛擁。每致艱食之歎。農作生穀之原。而耕斂不省。未聞補助之惠。且今諸道告飢。賑事方棘。所以蠲減之散貸之者。予已無少惜焉。凡我長吏。其能體予此心。着意賙救歟。嗚呼。捐瘠之狀。殿屎之苦。不待烏昧之採進。流民之圖上。而如在目中。每思庚癸之呼。自切乙丙之憂。而分予憂牧予民者。惟長吏也。多般設施。悉心濟活。如富弼之在靑州。范仲淹之在湖上。則非但予寡人忘宵旰之慮。其在士大夫存心愛物之道。必有所濟矣。噫。苟欲使斯民。得免塡壑之患。期致含哺之樂。則當務之所先者。惟耕織是已。不奪其時。不擾其民。盡力乎工夫之業。然惟旱澇之不均。霜雹之爲災。此固在寡人對越之誠否。而又如董飭之道。勸課之方。亦豈不在於守土觀風之臣勤怠之如何乎。目今獻發已過。耕織之事。將自今伊始。尤宜惕念。俾蔀屋終歲有同春之意事。下諭于八道兩都留守。仍命退。承史以次退出。
정조 3년
行都承旨洪國榮藥院直。行左承旨鄭民始坐。行右承旨李鎭衡坐直。左副承旨蔡弘履坐。右副承旨徐有防坐。同副承旨柳義養坐直。注書一員未差鄭東浚藥院直。假注書徐龍輔仕直。事變假注書朴思默奉命出去。
정조 3년
鄭民始。以宿衛所言啓曰。明日春塘臺內犒饋時。應參入直將士軍兵。待標信下。發令箭調發待令之意。敢啓。傳曰。除標信調發。
정조 3년
柳義養啓曰。祈穀祭親祭祭文。當爲製進。藝文提學洪國榮。待明朝牌招。何如。傳曰。允。
정조 3년
蔡弘履。以弘文館言啓曰。本館上番應敎臣沈豐之。下番副修撰臣南鶴聞。俱以祈穀大祭祭官。今日肄儀時。晝仕出去之意。敢啓。傳曰。知道。
정조 3년
鄭民始。以備邊司言啓曰。會寧開市。旣已完畢。令承文院撰出回咨。別定禁軍。騎撥下送于義州府使之傳給鳳城將處。以爲轉送北京之地。何如。傳曰。允。
정조 3년
以備忘記。傳于柳義養曰。臺言雖甚張皇。卿何引義之過當乎。昨欲敦勉。而滚擾未果矣。卿之所叨之職。大官也。臺臣之因微事。而以噴薄之說。侵困備至。全無敬大臣之意。予固爲朝廷嗟嘆之不暇。則卿又奈何。自輕其官。而若是處義乎。挽卿行之是急。姑未長語。玆遣史官。略諭予至意。卿其念此。卽止已發之行。以尊堂陛。以重體貌事。卽令史官傳諭于右議政。仍傳命召。
정조 3년
柳義養啓曰。正言李殷模引避退待。以至經宿。尙未處置。事甚未安。除在外外。正言韓晩裕。卽爲牌招。以爲處置之地。何如。傳曰。允。
정조 3년
柳義養。以義禁府言啓曰。明日擧動時。大駕各差備都事。當爲備員。本府都事柳文範遷轉之代。令該曹口傳差出。以爲分排之地。何如。傳曰。允。
정조 3년
吏曹口傳政事。義禁府都事李東憲林永孝張翼大。
정조 3년
鄭民始。以兵曹言啓曰。今正月初三日宗廟展謁後。詣景慕宮展拜時。以何營軍兵隨駕。何營軍兵留陣。而馬步軍以幾番幾哨磨鍊乎。敢稟。傳曰。訓鍊都監隨駕。禁御兩營留陣。留陣軍兵騎兵各二番。步軍各二哨。磨鍊。可也。
정조 3년
傳于柳義養曰。同副承旨馳詣社壇奉審後。祭物祭器祭井看審。諸執事。進排官。摘奸以來。
정조 3년
傳于柳義養曰。騎馬一匹立之。
정조 3년
祭酒宋德相疏曰。伏以。臣之造朝。倐已二十餘日。絲毫無補。恩數徒侈。前後米肉之饋。品服之賜。無非出常之渥。而臣怵義含榮。雖不得不冒受。然中心惶愧。有不勝言。廩典旣厚則常祿竝受。殆無異於壟斷之罔利耳。先臣曾於孝顯肅三朝。秪受廩典。力辭常祿。三聖祖輒皆許之。以安其心。臣雖不敢比擬於先臣。而殿下以三聖已行之例。特施於微臣。則亦豈非盛德美事耶。至於昨日歲饌之命。尤是誤恩。而其中半百之金。乃是不貲之物。內帑之儲。雖異經費。當此歲荒民飢之時。出以補賑。如臣先祖所以告我聖祖者。則可活幾箇窮民。而今乃猥施於百無一用之賤劣如臣者。豈非萬萬失當者乎。孟子曰。無處而饋。是貨之也。焉有君子而貨取乎。臣雖不肖。亦不至自處於苟賤饕冒之地也。是以昨今筵中。屢煩天聽。而誠未見孚。只歸例讓。退伏旅次。尤增悶隘。夫人臣有賜於君。一辭再辭而猶不獲請。則或有黽勉受之者。而今臣則左右思量。不得命則不敢止矣。伏乞聖明。念古人辭受之嚴。察微臣肝膈之懇。歲饌過盛之恩。祿俸輸致之命。竝令收還。使微臣不至喪廉沒恥之歸。千萬幸甚。臣無任屛營祈懇之至。謹昧死以聞。答曰。省疏具悉卿懇。昨於入侍。已聞卿奏。卿章又如此。亦以先正故例爲言。豈不體諒。所辭竝依允。此批答遣史官傳諭于儒賢處。
정조 3년
行都承旨洪國榮藥院直。行左承旨鄭民始齋宿。行右承旨李鎭衡齋宿。左副承旨蔡弘履齋宿。右副承旨徐有防齋直。同副承旨柳義養齋直。注書一員未差鄭東浚藥院直。假注書徐龍輔仕直。事變假注書朴思默仕。
정조 3년
大駕詣宗廟入齋室後。政院玉堂藥房口傳問安。答曰。知道。
정조 3년
宗廟永寧殿展拜。還入齋室後。政院玉堂藥房口傳問安。答曰。知道。
정조 3년
王大妃殿惠慶宮。遣承旨問安。答曰。知道。
정조 3년
大駕詣景慕宮。入齋室後。政院玉堂藥房口傳問安。答曰。知道。
정조 3년
以正言韓晩裕牌不進罷職傳旨。傳于柳義養曰。只推。更爲牌招。
정조 3년
以問安承旨啓辭。傳于徐有防曰。同副承旨進去。
정조 3년
鄭民始。以兵曹言啓曰。今正月初六日社稷擧動時。本曹補把京畿驛馬十五匹依例入把之意。分付本道。何如。傳曰。允。
정조 3년
事變假注書朴師默書啓。臣敬奉聖敎。馳往傳諭于果川縣上北面社堂里議政府右議政鄭弘淳處。則以爲。無狀賤臣。罪在罔赦。求死不得。逬伏鄕廬。鈇鉞之降。伏地以俟。千萬不意。史官儼臨。傳宣聖旨。首尾百餘言。慰諭備至。臣奉讀未半。自不覺感泣之被面。臣行己無素。旣陷懲貪之律。跡涉分疏。又犯慢上之罪。貽辱朝廷。猶屬細故。律以邦憲。金木猶輕。虛辱聖恩。尤增戰懍。情踪危蹙。數行附奏。亦未敢張皇。惟望遄伏王章。以嚴國體云矣。敢啓。傳曰。知道。
정조 3년
正言韓晩裕啓曰。正言李殷模。以臣誠信不足見孚。言議不足取重。不合於是職。臣固自知。事在目下。所關非細。不審犯者之爲誰。果有一言之妄發矣。相臣之輕視臣言。全事掩諱。已足爲淸朝之羞。而僚列之不諒臣心。謂之凌蔑者。無乃過乎。噫烟茶雖係微物。而斤數至於二百。則如此饋遺。前所未聞。適然之現捉如許。則安知其他物之稱是者又幾何耶。當初之苟囑該堂。號令廛人。拔去法府現捉之物。可見其不有國法。惟貨是貴。而猶屬簠簋不飾者之例。態固不足深責。而臣言雖不可畏。職乃臺閣。彼相雖不自重。位是具瞻。事端旣發。則固當屛出胥命。引罪首實。而乃反恬不知愧。悍然無動。過了二宿。强捉一箚。全無恧縮自訟之意。滿帶譏慢不平之氣。自爲之事。諉之不知。已査之案。請以更究。其誰欺乎。臣言誰多。謂不足取信。則試以相臣之箚。法府之啓。反覆參互。自可立見。駄來進封之說。朴漢旣已丁寧納供。則猶不敢全然諱之。乃以夤緣往來。藉臣爲說等語。隱然歸之於若有苗脈。實則不知之科。其誠欲巧而反拙矣。若使彼相。眞箇不知。則圖囑該堂。號令廛人。果何人也。縱門孼而偵探。招胥吏而囁嚅。又何事也。朴漢是遐鄕馬卒之賤。則渠安敢以大臣所不知之事。僞傳。分付。而該堂亦何可輕聽其言。還推廛人。顚倒出給乎。假令朴漢。如欲藉重而圖脫。則雖謂之某宅貿來。可也。何必曰。某宅進封乎。相臣則曰。朴漢賣己。臣則以爲。相臣反賣朴漢也。至若甚於解殺之語。尤不滿一哂。解不以殺人名。人必無謂解殺人者。彼大臣未嘗以受此等厚饋。名於世。慈山馬卒。寧敢藉以相臣乎。噫搢紳之間。廉防爲大。人臣之義。無隱爲重。而身爲大臣。甘心冒犯。力抗公議。其何以張四維而飭百僚乎。況此大臣貪財好貨。卽通國之所知。如畿郡全境之田。嶺邑逐年之木。不一而足。臣初非欲彈相臣始末。而猶且置之。則今反言旣見輕。心未見諒。臺風之不古。朝綱之不尊。莫不由臣而然矣。以此以彼。其何敢一刻晏然於臺次乎。引嫌而退。言或過實。意在擧職。諫官體重。豈可輕遞。請正言李殷模出仕。答曰。依啓。
정조 3년
以社稷祈穀大祭受押單子。傳于徐有防曰。親押。
정조 3년
傳于鄭民始曰。明日親押時雲寶劍。以今日雲寶劍爲之。
정조 3년
傳于鄭民始曰。左承旨。右承旨入侍。
정조 3년
校理李度默。副修撰南鶴聞等箚曰。伏以。臣等於正言韓晩裕處置之啓。竊有所訝惑者。臺閣處置。本無踰日之規。而經宿不出。黽勉始膺。有若厭避者然。及其論啓之際。又復矛盾說去。不成體段。夫臺臣之言。旣云過實。則何不寘之落科。而反請出仕乎。言事之臺臣。旣被過實之斥。則雖欲出仕。何可得也。意則實在於落科。而言則强請其出仕。如此論議。前所未聞。不意臺閣風采。若是其依違苟且也。臣等謂正言韓晩裕亟施譴罷之典。宜矣。取進止。答曰。省箚具悉。所請依施。
정조 3년
蔡弘履啓曰。卽者議政府錄事來言。右議政鄭弘淳。情地懍蹙。不敢偃伏近城之地。今方轉尋鄕路云。係是大臣去就。敢啓。無批答。
정조 3년
領府事李溵箚曰。伏以。月正元日。臨殿受賀。體元對時。茂膺休慶。臣不勝區區攢祝之至。臣之一疾。今已經歲矣。症形屢變。床簀爲命。竟不得致身於呼嵩之列。伏況廟宮展禮。社壇祈年。親勞玉趾。百僚奔奏。而陪扈之班。臣又末由自力。有臣如此。不如無生。箚牘頻煩。雖極惶悚。闕禮罪大。未敢自揜。玆不得不昧死請譴。伏乞聖明。亟降威罰。以爲具俺之警。千萬顒祝。取進止。答曰。省箚具悉卿懇。一時無妄。自可勿藥。卿其安心勿辭。益加善攝焉。仍傳曰。此批答。遣史官傳諭于領府事。
정조 3년
己亥正月初三日辰時。上御誠正閣。都承旨入侍時。行都承旨洪國榮。記事官鄭東浚金勉柱李信祜。以次進伏訖。國榮曰。夜間聖體候。若何。上曰。一樣矣。上曰。王大妃殿進御二錢重人蔘粟米飮一貼煎入。出榻敎上曰。惠慶宮進服三錢重人蔘粟米飮一貼煎入。出榻敎仍命退。承史以次退出。
정조 3년
行都承旨洪國榮藥院直。行左承旨鄭民始齋宿。行右承旨李鎭衡齋宿。左副承旨蔡弘履齋直。右副承旨徐有防齋宿。同副承旨柳義養齋直。注書一員未差鄭東浚藥院直。假注書徐龍輔齋直。事變假注書朴思默仕。
정조 3년
傳于徐有防曰。藝文提學牌招。應製科次。
정조 3년
傳于徐有防曰。科次入侍。諸承旨同爲入侍。
정조 3년
傳于徐有防曰。白綿紙四百卷。見樣草注紙四十卷。草注紙一百卷入之。
정조 3년
正言李殷模啓曰。臣以孤孑之蹤。不宜妄有論列。輕觸忌諱。而久縻言職。含默是懼。事在目下。聽聞甚駭。草草一語。略擧其實。不意究竟。當着時相。早晩顚沛。跋足而俟。果然僚臺處置出。而臣之所料。不幸有中矣。噫。近日草事。成一證案。彼僚臺亦有耳目。萬無不見聞之理。而猶且曰過實。此而過實。則朴漢之招。法府之査。其將謂之虛境幻影耶。夤緣出入。藉臣爲說。以相臣之自明。尙不得全沒事實。而僚臺則無難乎質言其過實。其果有別般明知而然耶。旣知其過實。則何不曰某事過實。某言過實。眞的說去。駁臣妄言之罪。而今乃以過實擧職等語。雙條竝貫。拖東指西。隱映簛弄。惟意譏嘲。以至於强置立科而極矣。未知僚臺爲相臣地耶。爲臺閣地耶。使臣而出耶。不之出耶。情能所在。令人代羞。至於畿田嶺木。臣非不知連營牟利之一一備論。而以古人已甚之戒。不欲索言。微發言端。則僚臺於此。謂人可欺而謂之過實歟。此是幾年之所經營。一世之所喧傳者。僚臺雖欲獨爲之掩覆。得乎。臣之數行論啓。竊自附於懲貪汚禆淸明之意。而初旣見輕於相臣。今又被斥於僚臺。官職去就。非所可論。擬卽自引。以靖私義。而及入闕中。始聞有堂箚之論處置者。此又臣難進之一端。門限已迫。控籲路阻。不得不章皇退出。今始冒沒來避。臣之所失。於是尤大。以此以彼。其何可一刻晏然於臺次乎。請命遞斥臣職。答曰。依啓。
정조 3년
己亥正月初四日辰時。上御誠正閣。都承旨入侍時。行都承旨洪國榮。記事官鄭東浚金勉柱李信祜。以次進伏訖。國榮曰。夜間聖體候。若何。上曰。一樣矣。上曰。惠慶宮進服三錢重人蔘粟米飮一貼煎入。出榻敎仍命退。承史以次退出。
정조 3년
行都承旨洪國榮隨駕宿。行左承旨鄭民始隨駕直。行右承旨李鎭衡隨駕宿。左副承旨蔡弘履隋駕直。右副承旨徐有防隨駕直。同副承旨柳義養隨駕宿。注書鄭東浚隨駕宿一員未差。假注書徐龍輔隨駕直。事變假注書朴思默守宮。
정조 3년
大駕詣社稷。入幕次後。政院玉堂藥房口傳問安。答曰。知道。
정조 3년
傳于鄭民始曰。侍衛軍兵雨具。
정조 3년
以問安承旨啓辭。傳于徐有防曰。右副承旨進去。
정조 3년
鄭民始。以宿衛所言啓曰。依下敎。本所所管軍兵等處。設粥分饋事。分付各該營。使之擧行之意。敢啓。傳曰。知道。
정조 3년
鄭民始。以兵曹言啓曰。依下敎。隨駕禁軍及駕後禁軍與武藝別監內吹螺赤標下軍兵等處。設粥以饋之意。敢啓。傳曰。知道。
정조 3년
鄭民始。以訓鍊都監言啓曰。依下敎。本營隨駕軍兵等處。設粥分饋之意。敢啓。傳曰。知道。
정조 3년
鄭民始。以禁衛營言啓曰。依下敎。本營隨駕軍兵及留陣軍兵等處。設粥分饋之意。敢啓。傳曰。知道。
정조 3년
鄭民始。以御營廳言啓曰。依下敎。本廳隨駕軍兵及留陣軍兵等處。設粥分饋之意。敢啓。傳曰。知道。
정조 3년
行都承旨洪國榮藥院直。行左承旨鄭民始坐。右承旨蔡弘履坐直。左副承旨徐有防坐。右副承旨李義弼未肅拜。同副承旨柳義養坐直。注書鄭東浚藥院直李兢淵仕直。事變假注書朴師默仕。
정조 3년
鄭民始。以都摠府言啓曰。今日入直宣傳官武兼及有廳軍士中日習射。請出標信。傳曰。知道。
정조 3년
備忘記。傳于鄭民始曰。堂啓旣請譴罷。則不可以事在無妄。有所持難。雖命依施。俾伸廉防。而闕門不開。元非傳語遲滯之故。則是守宮承旨之不職也。況所坐旣甚微細。亦不可以此輕遞司馬重任。前判書李徽之敍用。仍任兵曹判書。
정조 3년
蔡弘履啓曰。兵曹判書李徽之仍任事命下矣。卽爲牌招。命召傳授。何如。傳曰。允。
정조 3년
柳義養啓曰。行兵曹判書李徽之牌不進推考傳旨。今方捧入。而命召傳授。一時爲急。如是違牌。事甚未安。更卽牌招。何如。傳曰。允。
정조 3년
蔡弘履啓曰。卽者校理李度默。副修撰南鶴聞。謂有情勢。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。玉堂上下番俱空。事甚未安。應敎沈豐之。副應敎鄭志儉。校理金憙。副校理洪明浩沈念祖。竝卽牌招。以爲推移入直。何如。傳曰。允。
정조 3년
柳義養啓曰。卽者議政府右議政鄭弘淳。又使錄事來納命召。何以爲之。敢稟。傳曰。遣史官更爲傳授。
정조 3년
備忘記。已自起居注時。知其純勤服勞亦多矣。每欲下敎而未果。日前筵中。旣有提敎者。幼學尹翊東相當職調用。
정조 3년
以戶曹參判洪樂春初度呈辭。傳于蔡弘履曰。許遞。
정조 3년
有政。吏批。判書鄭尙淳進。參判徐浩修進。參議李義翊牌不進。左副承旨蔡弘履進。以李義弼爲承旨。安廷玹尹得孚爲正言。李儒慶爲修撰。具允鈺爲工曹判書。徐有慶爲兵曹參判。蔡濟恭李徽之爲知經筵。鄭昌聖爲同義禁。韓㵛爲奉常僉正。金復根爲尙衣僉正。李義存爲兵曹佐郞。申光鼎爲繕工主簿。洪留浩爲廣興主簿。曺翬振爲長興主簿。趙鎭憲爲金浦郡守。兪漢緯爲廣興副奉事。尹翊東爲假監役。具允鈺爲瓦署提調。李徽之爲司僕提調。洪樂春爲惠民提調。趙彦哲爲直講。李兢淵爲注書。宋德相爲戶曹參判。禮賓直長金尙選。典牲直長金鍰相換。奉敎徐龍輔單付。兼校書博士徐龍輔單付。
정조 3년
兵批。行兵曹判書李徽之未肅拜。參判未差。參議李謙煥入直進。參知洪樂彬病。右副承旨徐有防進。副司直任希敎李鎭衡。副司果李殷模。
정조 3년
柳義養啓曰。新除授注書李兢淵。卽爲牌招。何如。傳曰。允。
정조 3년
徐有防啓曰。新除授修撰李儒慶。一體牌招。以爲推移入直。何如。傳曰。允。
정조 3년
傳于蔡弘履曰。人日泮製。明當設行。藝文提學待明朝牌招
정조 3년
蔡弘履。以禮曹言啓曰。社稷署大門東挾門鎖鑰。至於破傷自開之境。而本署官員。趁不報本曹。事極可駭。其鎖鑰爲先令該曹卽速改備。本署當該郞廳。不可無論罪之道。而本曹請推之外。無他可施之罰。何以爲之。敢稟。傳曰。拿處。
정조 3년
又以禮曹言啓曰。來己亥年正朝陳賀時。惠慶宮陳賀。當爲磨鍊。而在前如此之時。旣有權停進表裏之例。今亦依此擧行之意。敢啓。傳曰。知道。
정조 3년
鄭民始。以兵曹言啓曰。今正月初五日。仁政門百官朝參日次。而社稷祈穀大祭動駕相値。在前如此之時。有退行之例。而法典內。當月十一日。二十一日。二十五日。皆是應行之日。以何日定行乎。敢稟。傳曰。以十六日爲之。
정조 3년
蔡弘履。以成均館官員。以行大司成意言啓曰。今日朝後。居齋儒生等。有捲堂之擧。臣聞卽馳詣泮宮。招集諸生。問其捲堂之由。則諸生等書進所懷以爲。臣等於今日朝食堂時。儒生來會者。至於百四十人。最下二榜。初不入堂。而入堂額數。猶復過百。故以榜之久近。年之多少。較量區別。使之出堂。則出堂之際。年多者以榜後而出。榜先者以年少而出。次第出去。反縮額數。故兩班首勸入。其當入者則互相推讓。終不肯更入。在堂諸生。亦以爲。當入之人。旣不能同參。則義有所不安。各自引去。遂至齊出之境。臣等忝居首善之地。奉承節目。亦旣有年。而每當溢額計數之際。或升堂而旋出。或在門而不入。又從以下吏屈指枚數。去者旣極無聊。留者又甚難安。黽勉苟且。愧赧恒切矣。至于今日。有此空堂之擧。則在臣等私分。極知惶悚。而初旣引義而出堂。則其在廉隅。不敢更入。縮伏齋舍。恭竢譴罰云。臣以聖廟空堂。事體極爲未安之意。縷縷開諭。多般勸入。而諸生等終不回聽。無意還入。何以爲之。敢啓。傳曰。朝家之定制。卽申明舊典。且此舊典。卽先王朝成憲。向者考見當初節目。則伊時亦就元額外加增者也。此乃申明也。諸生何若是乎。卽爲勸入草記。
정조 3년
柳義養。以吏曹言啓曰。新除授旌義縣監全佐天呈狀內。矣身老母年今七十歲。海島之邑。法不當冒赴云。親年七十者。勿許三百里外遠邑守令事。載在法典矣。旌義縣監全佐天。依例改差。何如。傳曰。允。
정조 3년
徐有防。以戶曹言啓曰。取考法典。則翁主房新宮時。免稅八百結。而舊宮時則祭位條二百結。限四代劃給事載錄矣。和順翁主房。和協翁主房。今爲舊宮。而時存免稅之數。和順翁主房則一千四百九十三結二十二負一束內。元結一千二百七十三結五負六束。有土二百十結十六負五束。和協翁主房則一千七百三十三結八十四負八束內。元結一千六百六十四結九十九負三束。有土六十八結八十五負五束。依法典祭位條二百結外。今年爲始。竝爲出稅上納之意。分付各道。何如。傳曰。更待下敎擧行。
정조 3년
又以戶曹言啓曰。卽接廣興倉所報。則祭酒宋德相當朔祿俸。依傳敎輸納于所住處。則以爲。旣受廩典。又領常祿。實有龍斷之嫌。敢以此告于入對時。今方復入文字辭免計。倉所輸來祿俸。不敢領留。以此意聞于該曹如何云。不爲領受。何以爲之。敢稟。傳曰。知道。
정조 3년
柳義養。以義禁府言啓曰。副司直宋煥喆禁推事。傳旨啓下矣。宋煥喆下去洪忠道懷德地云。依例發遣府書吏拿來。何如。傳曰。待待命拿囚。
정조 3년
鄭民始。以訓鍊都監言啓曰。去夜初更量。幼學洪札。本局邏卒處。犯夜被捉。故依例移送秋曹之意。敢啓。傳曰。知道。
정조 3년
柳義養。以刑曹言啓曰。因訓鍊都監啓辭。去夜初更量。犯夜被捉人幼學洪札。移送秋曹事命下矣。犯夜人洪札。依律文決笞三十度之意。敢啓。傳曰。知道。
정조 3년
己亥正月初六日。兼春秋朴行淳。刑曹啓目。因許𤀂擊錚。成龍錫殺獄供辭。上裁。何如。啓。傳曰。依允。當初龍錫之傅生。雖出於欽恤之意。而大抵婢夫。元無不償命之律。已自最初行査之時。起疑于中。亦已提敎於龍錫酌處之判付矣。到今許𤀂之供。如此是隱。則不可不更加詳査處之是如乎。卽令道臣親執明覈。出意見論理啓聞爲良如敎。
정조 3년
己亥正月初六日巳時。上御誠正閣。都承旨入侍時。行都承旨洪國榮。記事官鄭東浚金勉柱李信祜。以次進伏訖。國榮曰。夜間聖體候。若何。上曰。一樣矣。上曰。惠慶宮進服三錢重人蔘粟米飮一貼煎入。出榻敎上命書傳敎曰。明日朝講爲之。儒賢近已病差。日候亦將解凍。此後經筵稟。依例入之。上曰。諸承旨持公事入侍。出榻敎命退。承史以次退出。
정조 3년
行都承旨洪國榮藥院直。行左承旨鄭民始坐。右承旨蔡弘履受由在外。左副承旨徐有防坐。右副承旨李義弼坐直。同副承旨柳義養坐直。注書鄭東浚藥院直李兢淵仕直。事變假注書朴師默仕。
정조 3년
上在昌德宮。停常參。只朝講。
정조 3년
藥房都提調徐命善。提調具允鈺。同副承旨柳義養啓曰。昨日親享社壇。徹宵將事。侵曉還宮。伏未審衣間。聖體。若何。勞動之餘。不瑕有傷損之節乎。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。下敎日入侍。宜矣。
정조 3년
鄭民始啓曰。臣依定式。進詣仁政殿月臺。入直禁軍等軍裝服色點考。則入直戎器。自該營修補次持去。姑未入來。以自備戎器逢點而皆無頉。仍以傳敎內辭意勞問。則亦皆好在云矣。敢啓。傳曰。知道。
정조 3년
以吏曹參議李義翊牌不進罷職傳旨。傳于李義弼曰。只推。
정조 3년
李義弼啓曰。臣承命與藝文提學洪國榮。偕往泮宮。儒生試取。收券七十六張捧入之意。敢啓。傳曰。入侍。
정조 3년
李義弼。以弘文館言啓曰。副應敎鄭志儉。校理金憙李度默。副校理洪明浩沈念祖。副修撰南鶴聞疏批已下。竝卽牌招察任。何如。傳曰。允。
정조 3년
鄭民始。以司僕寺官員。以一二提調意言啓曰。本寺分養馬。如有故失瘦瘠病傷不馴。則每於畢上納後抄出。分授營邑。依法典施罰。而有赦令則例皆蕩滌矣。今年所納分養馬有頉營邑現告成冊。今始齊到。而係是宥旨前事。似不當循例施罰。何以爲之。敢啓。傳曰。昨年處分時。旣有明年決不饒貸之敎。則當如法勘論。而又曰赦令不可不信。則營邑之不爲警愓。雖甚駭然。亦非勿揀赦典者。今年特爲蕩滌。
정조 3년
戶曹判書金華鎭疏曰。伏以。三陽開泰。萬品昭蘇。法殿受賀。邦命維新。社壇祈年。聖德愈光。臣民忭祝。曷有其極。顧今一初淬礪。百度惟貞。雖在微官末僚。罔不難愼。而迺以度支重任。猝然加之於百無一可之臣身。臣始也感惶。終焉憂懼。歷屢日而不知所以自措也。適當盛禮連行。分義爲重。職忝駿奔。推諉無路。雖不得不黽勉承命。自念去就之顚例。深切私心之兢蹙。噫六官之長。敦非不重。而至於是任。一國財賦之出入摠焉。四方民命之休戚係焉。況今災荒荐臻。租稅漸縮。甁罍俱罄。經用難繼。雖使善理財者當之。猶且瞠然却走。今以臣荏弱短拙。技倆畢露者。其於此時此職。夫豈一毫彷彿乎哉。念臣不肖。世受國恩。自知其無能爲役。而又蒙聖明眷毗之私。猥廁朝廷任使之末。中心感激。寤寐若驚。天高地厚。糜粉難酬。生死向前。夷險何擇。若其才所不逮。力所不及。誠亦無如之何。臣若徒感聖渥。不量而入。終致僨國事而速臣災。則一身狼狽。縱不足恤。而其奈負殿下罔極之恩。傷殿下則哲之明何哉。反復揣量。冒當無路。玆敢略入文字。披瀝情實。伏乞聖慈。天地父母。俯垂鑑諒。亟許鐫改臣職名。使重務毋曠。微分獲安。公私不勝幸甚。答曰。省疏具悉。卿其勿辭行公。
정조 3년
戶曹參判宋德相疏曰。伏以。臣以草莾賤品。荷聖上不世之眷。老入脩門。稱塞無路。日夕悚懼。如集于木。卽伏奉度支佐貳之命。尤不勝惝怳罔措。噫。臣之一出。專由分義是懼。恩禮難孤。若使臣出入經筵。以備顧問之後。則非徒不敢辭。固所自願。而至於縻以官職。責以奔走。旣非臣所堪。而亦豈望於殿下者哉。伏況命德之器。爲任不輕。非人人所可濫授者。則臣於此。尤何敢妄進也。伏乞聖慈。俯諒臣懇。亟遞臣職。以安微分焉。且念今日朝講。卽新年初命。固當趨赴之不暇。而除旨遽下。蠢動末由。瞻望象魏。益增悚缺。臣無任屛營祈懇之至。答曰。省疏具悉卿懇。職是閑局。豈庸過辭。今日朝講。卿未入參。殊甚悵嘆。卿其念予至意。斯速肅命。仍登請席。是予區區之望也。仍傳曰。此批答遣史官傳諭于儒賢處。
정조 3년
校理李度默。副修撰南鶴聞等疏曰。伏以。臣等卽伏見傳敎下者。以擧條與奏語之相左。有重推之命。臣等滿心慙惶靡所容措。蓋駕前進對之際。旣甚倉卒。諸僚迭奏之語。未能詳記。騎曹堂郞。倂論於擧條之中。奏語違錯。旣入於紸纊之下。噫。請人譴罷。何等重事。而前後所陳。有此相左則臣等昏謬之罪。固無所逃。何敢以薄勘爲幸。晏然在直。不思所以自引乎。玆敢露章自劾。徑出禁扃。伏乞聖明。亟遞臣等之職。仍治臣等之罪。以安微分。千萬幸甚。答曰。省疏具悉。爾等勿辭察職。
정조 3년
大司憲吳載純疏曰。伏以。臣於見職。竊有區區情勢。揆以公法私義。不敢冒進者。臣卽頃日伏閤時玉署之長也。忱誠淺薄。未伸沐浴之大義。不善周旋。自底釁戾之山積。至今追訟。惶隕無地。其後憲臣之疏。論斥三司之失。遣辭措意。旣嚴且截。臣之不職之罪。於是益著。雖聖恩曲貸。誅罰不加。臣豈敢以日月之稍久。復爲抗顔於僨誤之地乎。凡在三司之職者。苟有絲毫之可嫌。則不得晷刻之冒據。乃所以重名器而尊國體也。臣身之負犯如此。臺斥之峻發如彼。而臣若貪戀恩榮。怵畏分義。不思自處之道。則一身廉防。固不足恤。而其爲名器之玷累。國體之虧損。當如何哉。玆敢略綴未徹之章。仰冀聖明之垂察焉。且伏聞。日前以臣差下實錄纂修之任。臣又驚愕慙愧。莫省其由。史局纂述。事體重大。豈如臣鹵莾滅裂者所可濫廁也哉。揆分不稱。實無一分承當之望。伏乞天地父母。亟降威罰。削臣本兼之任。以肅朝綱。以重史事。千萬幸甚。臣雖不敢以言職自處。而於懲討之義。憂憤自激。玆又仰陳焉。噫嘻痛矣。今日三司之啓。無非自犯王章。罪在必討。蓋是臣子不可已之義。揆以國體。亦是不可不從之事。而上下相持。經年閱時。歲籥今又將改矣。國綱由是而不振。國法由是而莫伸。殿下之至今靳允者。臣實未曉聖意之攸在也。夫刑章。國家之所以勵世懲惡。而雖尋常罪犯。或有幸逭者。則猶不可以鎭服人情。況此元惡巨魁。未伏邦憲。一日二日。隄防益壞。物情轉激。豈不大可憂哉。伏乞殿下。亟允三司之請。以洩神人之憤焉。臣於目下事。又有不容泯默者。日昨諫臣之啓。其事雖微。而其言之凌蔑。則無復餘地矣。在諫臣。固欠相敬之風。而以大臣自處之義言之。則無論事之虛實。宜卽屛伏引咎。以俟査事之究竟。乃是穏當底道理。而今以草草一箚。徒事分疏。不思自引之道。其在重臺閣尊朝廷之義。果何如耶。臣竊爲之慨然也。大臣處義之得當與否。實是百僚之所具瞻。體統之所重輕。其所關係。誠不細。則今彼相臣處義不審之責。烏可以免乎。臣無任屛營祈懇之至。答曰。省疏具悉。首言懲討之義。予有商量者。尾陳事。疏啓遣辭。殊欠相敬之風云者。誠如卿言。若於大臣處義之曰以草草。固未知其然也。卿其勿辭。從速行公。
정조 3년
持平李夔疏曰。伏以。臣於見職。豈有一分堪承之望。而除旨適下於歲交。大論方嚴於懲討。願切瞻天。義重沬血。章皇出肅。黽勉就列。屢登文陛。義分粗伸。只傳故紙。愧恧罙切。昨於陪扈歸路。聞臣偏母病急之報。蒼黃來視。則素患痰眩之症。挾感越添。達夜危㞃。欲啖全却而氣息澌綴。咳喘猝劇而神識昏瞀。傍人所見。爲之驚遑。在臣私心。寧不焦熬。臣母今年七十有二矣。夙抱奇疾。老益癃痼。居常轉側。必須於人。而臣旣鮮兄弟。且無子侄。凡於晨昏之間。苛癢焉惟臣。饘粥焉惟臣。矧今床第奄奄之中。臣若一離跬步。則藥餌之節。其誰替之。扶將之方。其誰恃之。以此情理。決無晷刻離捨之望。雖欲陳力供仕。其勢末由。區區寸心。按住不得。玆敢疾聲呼籲於天地父母之下。伏乞聖慈。特垂諒察。將臣職名。亟許鐫改。以便救護。不勝幸甚。答曰。省疏具悉。爾其勿辭。救護察職。
정조 3년
副應敎鄭志儉。校理金憙。副校理洪明浩沈念祖等疏曰。伏以。臣等於俄者重推之命。有不勝惶懍者。其本事做錯之始末。已陳於僚員之疏。而時値怱擾。未能詳審。奏達之辭。擧條之語。何等重大。而有此相左之失。致勤嚴敎。莫非臣等昏謬顚錯之罪。滿心慙惶。無地自容。天牌之下。承膺無路。隨詣闕下。短章自列。伏乞聖明。俯垂諒察。亟降威罰。以安私分。不勝幸甚。答曰。省疏具悉。爾等勿辭察職。
정조 3년
行兵曹判書李徽之疏曰。伏以。無似賤臣。冒據重任。日月已周。三過大政。技則五窮。疣亦百出。顧玆一念之求遞。惟望三告之蒙許。而不意加給之命。遽下格例之外。非但臣心之震迫。想亦物情之惝怳。宜卽疾聲哀呼。庶冀俯諒微忱。而適當獻歲。不忍自阻於起居之班。又値動駕。黽勉趨走於陪扈之列。因仍盤礴。非臣所敢爲也。昨以傳語軍事。堂啓請譴。得蒙恩罷。臣以罪爲榮。如釋重擔。伏惟天地之德。日月之明。猶且庇庥。不欲遽捨。曾不經宿。旋降溫音。旣諭以俾伸廉防。更恕其所坐微細。爵秩依舊。眷注如新。臣誠惶隕感激。罔知攸措。固當張皇出肅。仰謝聖恩。而臣罪自知。冒沒趨承。其於人言何。嗚呼人臣之事君也。徒恃聖寵。而久冒匪分。任他蹲池之譏。只爲戀豆之計。則是害義也。人君之使臣也。旣知不才。而尙復委任不恤僨車之慮。强垂加策之恩。則是傷惠也。上而傷惠。下而害義。其爲識者之竊歎。當如何耶。況以微臣之故。我聖上淸明之治。或近於偏私。則臣旣未能報效涓埃。乃反貽累聖政。其罪難赦。可不懼哉。天牌之下。不敢冒膺。玆以瀝血仰籲。伏乞聖慈。俯垂憐察。特許遞改。以幸公事。以安私分。不勝大願。臣無任屛營祈懇之至。答曰。省疏具悉。卿其勿辭察任。
정조 3년
己亥正月初七日辰時。上御誠正閣。都承旨入侍時。行都承旨洪國榮。記事官鄭東浚金勉柱李信祜。以次進伏訖。國榮曰。夜間聖體候。若何。上曰。一樣矣。上曰。王大妃殿進御人蔘順氣散五貼製入。出榻敎上曰。惠慶宮進服三錢重人蔘粟米飮一貼煎入。出榻敎仍命退。承史以次退出。
정조 3년
己亥正月初七日未時。上御誠正閣。科次入侍時。藝文提學洪國榮。對讀官沈豊之李儒慶。同副承旨柳義養。記事官鄭東浚徐龍輔李信祜。以次進伏訖。上命考券。考券訖。上曰。時刻甚急。而能於限前自作自書。可謂實才矣。仍命坼榜。上曰。壯元李福潤。卽乙未罷榜中人乎。國榮曰。然矣。上曰。乙未榜中人。不無玉石俱焚之歎矣。洪文泳向已及第。李福潤今又居首。事非偶然矣。仍命書傳敎曰。人日製居首生員李福潤。聞是乙未榜中人。此等人之混罷。在國法固然。而亦可謂玉石俱焚。予嘗矜之。今適居首。事當依近例直赴會試。而人七製有特敎。則賜第旣載大典。特爲直赴殿試。之次進士崔光泰直赴會試。仍命退。諸臣以次退出。
정조 3년
行都承旨洪國榮藥院直。行左承旨鄭民始坐。右承旨徐有防坐。左副承旨李義弼坐直。右副承旨柳義養坐直。同副承旨沈念祖坐。注書鄭東浚藥院直李兢淵仕直。事變假注書朴師默仕。
정조 3년
柳義養啓曰。大司憲吳載純未肅拜。執義兪彦鏶在外。掌令金鍾厚在外。掌令柳雲羽處置。擧條未下。持平宋樂未肅拜。持平李夔受由在外。以今日監察茶時之意。敢啓。傳曰。知道。
정조 3년
以經筵取稟。傳于鄭民始曰。只晝講。再明日次對。進定於明日。
정조 3년
柳義養啓曰。明日次對。兩司當爲進參。除在外受由外。未肅拜人員。竝待開門牌招。何如。傳曰。允。
정조 3년
傳于鄭民始曰。明日晝講時刻差晩。次對午後來會事分付。
정조 3년
以文臣殿講取稟。傳于柳義養曰。十三日爲之。
정조 3년
傳于鄭民始曰。左承旨入侍。
정조 3년
備邊司薦望。以李鎭衡爲江華留守。
정조 3년
傳于沈念祖曰。江華留守催促謝恩。使之來待。
정조 3년
備忘記。沈念祖承旨除授。
정조 3년
傳于沈念祖曰。刑房爲戶房。
정조 3년
傳于柳義養曰。右承旨入侍。江華留守同爲入侍。
정조 3년
以宗廟永寧殿奉審無頉稟。傳于柳義養曰。知道。掌樂院官員發牌問奏。
정조 3년
沈念祖。以司饔院官員。以監膳提調意言啓曰。濟州牧所封去戊戌十一月令各種山果進上。自十七運二十運。至來到本院。而開樻看品。則其中腐傷者金橘爲一百四十箇。橙子橘爲一百三十箇。山橘爲三百四十箇。雖是越海之物。莫重進上。循例捧入。極涉未安。何以爲之。敢稟。傳曰。捧入。
정조 3년
又以義禁府言啓曰。江華留守李福源狀啓據刑曹粘目內。江華經歷徐致修移本府處之事。允下矣。徐致修今方待命。卽爲拿囚之意。敢啓。傳曰。知道。
정조 3년
校理金憙。副修撰南鶴聞等箚曰。伏以。臣等於昨日入侍兩臺臣事。誠不勝駭歎之至。噫沐浴請討。何等大義。而不能盡誠。只傳故紙。其爲識者之所竊歎。固已久矣。況於入侍之前。初不照檢。傳啓之際。亦多做錯。至以物故已停啓之罪人。依舊混請。其昏謬之狀。不誠之罪。決不可置而不論。臣等謂掌令柳雲羽宜施譴削之典。而且以諫院處置言之。憲臣之失。旣非尋常做錯。則不可只諉之生疎。而乃敢不少商量。直請出仕。亦難免不誠之責。正言尹得孚亦施譴罷之典。以重臺體。斷不可已也。取進止。答曰。省箚具悉。所請依施。
정조 3년
己亥正月初八日辰時。上御誠正閣。都承旨入侍時。行都承旨洪國榮。記事官鄭東浚金勉柱李信祜。以次進伏訖。國榮曰。夜間聖體候。若何。上曰。一樣矣。上曰。王大妃殿進御二錢重人蔘粟米飮一貼煎入。出榻敎上曰。王大妃殿進御順氣散。今姑停止。蔘香膏製入。出榻敎上曰。惠慶宮進服三錢重人蔘粟米飮一貼煎入。出榻敎仍命退。承史以次退出。
정조 3년
己亥正月初八日午時。上御誠正閣。左承旨入侍時。行左承旨鄭民始。記事官李兢淵金勉柱李信祜。以次進伏訖。上命書傳敎曰。明日只晝講爲之。再明日次對。進定於明日。上曰。副承旨馳詣宗廟永寧殿奉審。祭物祭器祭井看審。諸執事進排官佾舞工人摘奸以來。出榻敎上曰。在外承旨許遞。新除授承旨待下批牌招。出榻敎民始曰。經宿動駕時。如有闕門開閉之事。則標信宣傳官。自門隙傳標信于守宮宣傳官。使之祗受於兵曹都摠府云。標信何等嚴重。則私自替傳。已極駭然。且聞古例。則兵曹都摠府堂上。出來闕門。從門隙祗受。而近來廢却不行云。此後宣傳官。自行在所。持標信來到闕門外。則兵曹摠府守宮堂上出去。從門隙祗受。而通于政院。則留院承旨。啓請慈旨。以爲開門之地。如値陵幸時。則守宮大將。亦使從事官一體從門隙祗受。似好矣。上曰。依此定式。可也。出擧條上命退。諸臣以次出。
정조 3년
己亥正月初八日申時。上御誠正閣。江華留守入侍時。江華留守李鎭衡。右承旨徐有防。記事官鄭東浚金勉柱李信祜。以次進伏訖。上曰。沁留進前。鎭衡進伏。上曰。卿久在近密。今當出外。殊甚悵然。鎭衡曰。聖敎及此。不勝惶感矣。上曰。地近官閑。似勝於監司矣。鎭衡曰。素稱閑局。誠感幸矣。上命書傳敎曰。卿何過自退讓。至此之甚歟。言者之專事詆呵。不念尊體者。予實爲怪也。假使卿有大失着。則居臺地者論之評之。何所不可。而今也反是。初啓所論。特一微細事。而末梢葛藤。不免噴薄逞憤之嫌。予所以重爲之慨惜者。非但爲卿之地然也。輕侮大臣。若是之無難者。未之前聞也。卿之深引固辭。予雖不以爲非。而若其控免之不足。至於出郭。出郭之不足。又至於尋鄕者。不已太過乎。命召之傳而復納。史官之返而又往。亦有國體之屑越者。此則卿所可深諒處也。卿其安心。祗受命召。卽爲入城事。遣史官傳諭于右議政。仍傳命召。又命書傳敎曰。昨批已悉予小子之意矣。意謂卿想已體諒。而今朝拜辭。又不出肅。虛徐之極。無以爲諭。且今經筵在明。待卿造朝之心。實不能已已。卿其念予至意。勿復辭巽於本職。明日講席。亦爲入參事。遣史官傳諭于儒賢處。次對已命。午後來會。卿亦午後入來事。一體傳諭。仍命退。諸臣以次退出。
정조 3년
行都承旨洪國榮藥院直。行左承旨鄭民始坐直。右承旨徐有防坐直。左副承旨李義弼坐。右副承旨柳義養坐。同副承旨沈念祖坐。注書李兢淵仕直一員未差。假注晝金載瓚在外。事變假注書朴師默仕。
정조 3년
上在昌德宮。停常參。只晝夕講。
정조 3년
以備忘記。傳于徐有防曰。前席陳懇。非至一再。都承旨兼帶藝文提學。今姑許遞。
정조 3년
傳于李義弼曰。次對晝講。同爲入侍。
정조 3년
傳于沈念祖曰。下直守令及差使員留待。
정조 3년
以備忘記。傳于鄭民始曰。今下弓矢。美錢僉使金重玉。西北僉使金聖倜。西林僉使李萬績。幕嶺萬戶李寅昌。防垣萬戶朴守觀。淸水萬戶高道興。楊下萬戶李應福處給送。
정조 3년
徐有防啓曰。今此試官望。時無職名人員。令該曹口傳付軍職。何如。傳曰。允。
정조 3년
以吏曹參議李義翊牌不進罷職傳旨。傳于徐有防曰。只推。
정조 3년
有政。吏批。判書鄭尙淳進。參判徐浩修進。參議李義翊牌不進。右承旨徐有防進。以李泰永爲副校理。趙時俊爲同義禁。金熤爲同成均。李琜爲漢城庶尹。沈健之爲戶曹正郞。徐有成爲監察。金友行爲廣興副奉事。洪彦燮爲戶曹佐郞。宋重鉉爲旌義縣監。洪明浩爲掌令。柳孟養爲正言。李徽之爲軍器提調。檢閱鄭東浚。漢學敎授金憙單付。前監役金相庚年七十今加通政。侍從臣金憙父加資事承傳。
정조 3년
兵批。行判書李徽之病。參判徐有慶入直進。參議李謙煥病。參知洪樂彬病。右副承旨柳義養進。副司直洪樂春徐有隣蔡弘履。副司果李命熙。同知徐命良單付。
정조 3년
假注書望注書鄭東浚移職代。以金載瓚爲假注書。
정조 3년
傳于鄭民始曰。宣傳官番事萬萬駭然。當該宣傳官從當處分。行首宣傳官爲先削職。
정조 3년
徐有防。以宗廟署官員。以永寧殿獻官意言啓曰。去夜大祭時。永寧殿第九室初獻奠爵後。殿司具昌瑞。剪燭之際。覆第一爵。不勝驚惶。招問事知守僕則以爲。在前如此時。輒爲改斟云。故依其言卽爲改斟以奠。而莫重大祭。致此不謹。誠爲萬萬未安。當該殿司。不可無警責。而臣亦有不飭之失。惶恐待罪之意。敢啓。傳曰。已處分。獻官則勿待罪。
정조 3년
李義弼。以司饔院官員。以監膳提調意言啓曰。濟州牧所封去戊戌十一月令進上唐柚子來到本院。而開樻看品。則元數五百七十箇內。腐傷爲五十三箇。雖是越海之物。莫重進上。循例捧入。極涉未安。何以爲之。敢稟。傳曰。捧入。
정조 3년
鄭民始。以兵曹言啓曰。忠翊衛將金光運身病猝重。無望供職。呈狀乞遞。宿衛輪番之任。不可久曠。改差。何如。傳曰。允。
정조 3년
徐有防。以刑曹言啓曰。鑄錢所負債罪人等絶島爲奴事。親承筵敎矣。罪人韓弘祚全羅道康津縣。金大昌順天府。金宗孝平安道渭原郡。俱已發配。韓弘祚全羅道興陽縣鹿島。金大昌珍島郡金甲島。金宗孝康津縣古今島。竝更定配所。絶島爲奴。而令各該道臣卽爲押送配所事。發關。分付。其餘在鄕罪人等。待其捉來。依下敎一體擧行之意。敢啓。傳曰。知道。
정조 3년
事變假注書朴師默書啓。臣敬奉聖敎。馳往傳諭于果川縣上北面社堂里議政府右議政鄭弘淳所住處。則以爲。臣踪地窮蹙。五情悸懍。席藁荒野。誅殛是俟。三事重任。豈滓穢賤臣所可一日虛帶。而陳章祈免。唐突是懼。淟涊縮伏。罪戾層積。不意史官臨宣聖諭。有隕自天。責之以過讓。誨之以深諒。慰諭開釋。迥出尋常。天地庇覆之澤。父母顧育之恩。何以加此。臣伏地奉讀。自不覺聲淚交逬。臣行已無素。爲人賤惡。旣被貪汚之目。重陷欺罔之罪。從古以來。曷嘗有名以大臣。而僇辱如臣者乎。顧影自恧。無面可顯。竊自悼傷。寧欲無生。重入脩門。此生無路。聖眷隆摯。末由祗承。辜恩慢命。合被重誅。命召之隨下旋納。國體之猥屑。分義之惶悶。臣豈敢不知。而負罪賤臣。一時權奉。亦係國綱。又不免祗納。尤增戰恐。深夜附奏。未敢張皇。謹當以文字。仰暴危苦之忱云矣。敢啓。傳曰。知道。
정조 3년
己亥正月初九日酉時。上御熙政堂。左承旨入侍時。行左承旨鄭民始。記事官李兢淵金勉柱李信祜。以次進伏訖。上命書傳敎曰。歲初當爲展拜。以連爲勞軍爲悶。尙未遑矣。明日適値殿座。懸題後當展拜奉室。該房知悉。又命書傳敎曰。自崇範門詣奉室。以此知悉。上曰。以挾輩軍五十名。槍劍軍三十名擧行事。分付。出榻敎仍命退。諸臣以次出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李義弼坐。右副承旨柳義養坐直。同副承旨沈念祖坐。注書李兢淵藥院直一員未差。假注書徐鼎修仕直。事變假注書朴思默奉命在外。
정조 3년
大駕詣大報壇。展拜罷後。政院玉堂藥房口傳問安。答曰。知道。
정조 3년
傳于李義弼曰。下直守令留待。
정조 3년
傳于沈念祖曰。同副承旨與儒賢入侍。
정조 3년
假注書金載瓚在。外代以徐鼎修爲假注書。
정조 3년
傳于柳義養曰。科次入侍。
정조 3년
柳義養啓曰。假注書徐鼎修時無職名。令該曹依例付軍職。冠帶常仕。何如。傳曰。允。
정조 3년
李義弼。以禮曹言啓曰。皇壇壇上及祭器等物。每年孟春。戶禮曹堂上奉審事定式矣。今正月二十日。臣曹與戶曹堂上奉審後。稟處。何如。傳曰。允。
정조 3년
沈念祖。以吏曹言啓曰。上京守令洪州牧使鄭景淳。槐山郡守吳璹。原州判官金斗恒。順天府使李枰。竝依傳敎。催促下送之意。敢啓。傳曰。知道。
정조 3년
又以兵曹言啓曰。去冬三朔能麽兒考講時。都摠府經歷金處憲。訓鍊院僉正金魯直李光燮。宣傳官吳毅常。武臣兼宣傳官金禹鼎。講一次陣一次不通。宣傳官趙麟逵李尙謙。武臣兼宣傳官李熽。部將安思烈。講一次不通。宣傳官趙雲履。中樞府都事曺希元。武臣兼宣傳官吳璟。部將金慶喆。陣一次不通。竝依定式推考。何如。傳曰。允。
정조 3년
己亥正月初十日辰時。上御誠正閣。都承旨入侍時。行都承旨洪國榮。記事官李兢淵李信祜鄭東浚。以次進伏訖。國榮曰。昨日講筵與次對。竟夕酬應。夜間聖體。若何。上曰。一樣矣。上曰。奉室展拜時。雲寶劍當隨入耶。國榮曰。事當隨入矣。上曰。試官及儒生皆已整齊乎。知入。賤臣承命出問。以盡爲來待之意。仰奏。上曰。惠慶宮進服二錢重人蔘粟米飮一貼煎入。出榻敎上曰。殿座時刻入之。仍命退。諸臣以次出。